ธปท.วาง4แนวทางรับมือวิกฤตยุโรป
การันตีเศรษฐกิจไทย&#8216;เอาอยู่&#8217;ใช้อนุฯเสถียรภาพการเงินดูแล
31 พ.ค. 2555

การันตีเศรษฐกิจไทย‘เอาอยู่’ใช้อนุฯเสถียรภาพการเงินดูแล
ธปท.เผยประเมินสถานการณ์ปัญหายุโรปไว้ 4 แนวทาง พร้อมเตรียมมาตรการไว้รับมือ ย้ำเงินทุนต่างชาติไหลออกไม่มาก 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า ธปท.ได้มีการติดตามและประเมินปัญหาผลกระทบจากยุโรปอย่างใกล้ชิด เพราะปัญหาซับซ้อน โดยได้จัดตั้งคณะอนุกรรมการรักษาเสถียรภาพระบบการเงิน ที่มีนายประสาร ไตรรัตน์วรกุล ผู้ว่าการ ธปท. เป็นประธาน ประเมินสถานการณ์ของปัญหามาระยะหนึ่งแล้ว โดยปัญหายุโรปน่าจะเกิดขึ้นได้จากกรณีของกรีซเป็น 4 แนวทาง ดังนี้
1.กรีซจะอยู่ในยุโรปต่อไป แต่ก็มีปัญหาความผันผวนเป็นระยะตามสถานการณ์การเมือง เศรษฐกิจ และการไม่สามารถทำตามข้อตกลงในการชำระหนี้ได้เป็นระยะๆ ซึ่งเศรษฐกิจยุโรปอาจจะชะลอตัวอยู่ในภาวะถดถอย และต้องใช้เวลานานในการแก้ปัญหา
2.กรณีกรีซออกจากยุโรป และผู้ดำเนินการแก้ไขปัญหาสามารถจำกัดขอบเขตของปัญหาไม่ให้ลุกลามไปสู่ประเทศอื่นๆ เช่น โปรตุเกส อิตาลี ฯลฯ ได้ ซึ่งแนวทางนี้เป็นไปได้อยาก แต่ก็มีบางมาตรการที่ทางการเมืองจะทำให้เป็นไปได้ เช่น มาตรการให้รัฐบาลประเทศที่ไม่ล่มสลายไม่มีปัญหาสภาพคล่องกำหนดมาตรการทางการคลังร่วมกัน มีการออกพันธบัตรของสหภาพยุโรปที่รับประกันร่วมกัน โดยมีประเทศหลักๆ อย่างเยอรมนีและฝรั่งเศสร่วมด้วย ธนาคารกลางประเทศสมาชิกยูโรพร้อมเข้าดูแลอัตราดอกเบี้ยในตลาดแต่ละประเทศไม่ให้สูงเกินไปจนเป็นปัญหา ทำให้ตลาดเชื่อถือช่วยลดผลกระทบได้
3.กรีซออกจากกลุ่มยุโรป แต่ปัญหาได้ลุกลามไปสู่ประเทศอื่นไม่สามารถควบคุมผลกระทบได้ ซึ่งผลกระทบตรงนี้ก็จะมากขึ้นและรุนแรงขึ้นตามลำดับ 
สำหรับกรณีสุดท้าย กลุ่มสหภาพยุโรปแตก ไม่สามารถจำกัดผลกระทบที่เกิดขึ้นได้สำเร็จ ซึ่งแนวทางนี้จะสร้างผลกระทบรุนแรงไร้ขีดจำกัด อาจจะแรงกกว่าดีเปรสชัน ไม่สามารถประเมินผลกระทบได้
“ไม่ว่าปัญหาจะออกมาในแนวทางใด ธปท.ก็ได้เตรียมการรับมือ เตรียมมาตรการต่างๆ ไว้รองรับในแต่ละสถานการณ์ที่ประเมินแล้ว เพียงแต่ยังไม่สามารถระบุได้ชัดเจนว่าจะใช้มาตรการใดบ้างกับแนวทางใดเท่านั้น เพราะไทยมีช่องว่างที่พอจะรองรับปัญหาอยู่แล้ว ไม่ว่านโยบายการเงินหรือการคลัง เพราะดอกเบี้ยนโยบายของไทยยังต่ำสุดในภูมิภาค อีกอย่างสถาบันการเงินของไทยก็มีเสถียรภาพ มีช่องให้นำเอาสถาบันการเงินมาใช้ดูแลสินเชื่อสร้างเสถียรภาพเศรษฐกิจการเงินในภาคเศรษฐกิจจริงได้” นายไพบูลย์ กล่าว 
นอกจากนี้ ยังมีความร่วมมือในภูมิภาคที่ธนาคารกลางแต่ละประเทศจะร่วมกันทำด้วย ส่วนผลกระทบต่อตลาดการเงินที่ตอนนี้คนต้องการเงินเหรียญสหรัฐ สูงเราก็มีเพียงพอ เพราะทุนสำรองเรายังสูงสามารถปล่อยสภาพคล่องในประเทศได้เพียงพอ แต่ในยามที่ผลกระทบยุโรปยังไม่แน่นอน เราก็ควรเก็บกระสุนไว้ใช้ในยามจำเป็น
นายประสาร ไตรรัตน์วรกุล ผู้ว่าการ ธปท. กล่าวว่า ปัญหายุโรปยังมองไปในทิศทางใดทางหนึ่งแน่นอนไม่ได้ แต่น่าจะมีความเป็นไปได้ในแนวทางที่ 1 มากที่สุด เพราะสังเกตประเทศใหญ่ๆ ในยุโรปก็อยากให้กรีซอยู่ต่อ เพราะถ้าปล่อยให้ออกไปจะเกิดระส่ำระสายพอสมควร